Ny rapport: Ikke på 25 år er flere henrettet i verden
– Disse menneskene er drept på den mest iskalde måte, av myndighetene i sitt eget land, sier John Peder Egenæs, leder for Amnesty International i Norge, til VG. Onsdag slipper organisasjonen sin årlige oversikt over antall henrettelser i året som gikk. 2015 ble et mørkt år for verdens dødsdømte. Tallene viser at de fire landene som henrettet flest var Kina, Iran, Pakistan, Saudi-Arabia. Sammen med VG går Egenæs gjennom dødsstraffsituasjonen i de fire landene.Iran tok livet av minst 977 mennesker i 2015, opp fra minst 743 året før. Det store flertallet ble henrettet for transport eller salg av narkotika. – Iran har økt antall henrettelser voldsomt. Slik jeg ser det er det politiske begrunnelse for det, til tross for at mange dømmes i narkotikasaker. Vi har sett økningen i henrettelser i perioden etter de arabiske opptøyene i 2011. Henrettelsene er et klart signal til befolkningen: «Hold dere rolig». Iran er også ett av få land som henretter ungdomsforbrytere. – Dette er et soleklart menneskerettighetsbrudd og i strid med mange internasjonale lover, sier Egenæs. Den shiamuslimske stormakten henrettet i 2015 minst fire personer som var dømt for forbrytelser begått før fylte 18 år. VG besøkte Iran i februar. Les intervjuet med moren som reddet sin sønns drapsmann fra galgen, her.Pakistan opplevde en svært dødelig terroraksjon i desember 2014, da Taliban angrep en skole i Peshawar. 148, blant dem svært mange barn, ble drept. Etter angrepet begynte landet å henrette dømte, etter mange års pause. Mer enn 320 mennesker ble hengt i 2015. Dette er det høyeste tallet Amnesty International har registrert i Pakistan noensinne. – Pakistan forsøker nok med henrettelsene å vise at de er harde i kampen mot terror, men terroren har overhodet ikke gått ned i Pakistan selv om myndighetene har henrettet mange. Det viser hvor fåfengt det er å bruke dødsstraff for å stoppe politisk kriminalitet som terror, eller annen kriminalitet. Les også: Denne journalisten ble oppringt av Lahore-terroristene. Da spurte ham dem hvorfor de dreper barn.Saudi-Arabia henrettet 76 prosent flere mennesker i 2015 enn i 2014. Minst 158 mennesker ble drept av regimet i fjor. De fleste ble halshugget, men noen ble skutt, ifølge Amnestys tall. Enkelte ganger ble likene utstilt til allmenn beskuelse. – Ofte halshugger staten også folk offentlig, for å vise hva som skjer hvis befolkningen er bråkete, sier Egenæs. – Saudi-Arabia er en samarbeidsparter med land i Vesten. Har Vesten et ansvar overfor menneskerettighetssituasjonen i landet? – Ved å samarbeide med Saudi-Arabia har landene i Vesten er stort ansvar for å påpeke grove menneskerettighetsbrudd overfor regimet. Vesten har sviktet fordi Saudi-Arabia er viktig på oljeområdet, men også fordi de er er en partner i den svært kompliserte situasjonen i Midtøsten forøvrig. Les også: Ekspert om henrettelsene: Svært korttenkt av Saudi-ArabiaKina er fortsatt det landet i verden som henretter flest ifølge Amnesty, men noen eksakte tall har ikke organisasjonen fått tilgang på. De tror likevel at flere tusen ble drept av staten i løpet av 2015. – Det er umulig å vite hvor mange som faktisk henrettes i Kina. De hevder selv at tallet har gått dramatisk ned, men isåfall har det gått ned fra et ekstremt høyt antall, sier Amnesty-sjefen.Blir du deprimert av å lese alt dette? Det finnes også gode nyheter i statistikken fra 2015: For første gang noen sinne, har majoriteten av verdens land - 102 i tallet - lagt vekk henrettelser som straffemetode. Salil Shetty, generalsekretær i Amnesty International sier i rapporten. – Selv om vi ser en negative utvikling i 2015, er den generelle tendensen klar: Verden beveger seg bort fra dødsstraff. De landene som fortsetter å henrette folk, må forstå at de er på feil side av historien. De må kvitte seg med denne ondsinnede og inhumane formen for straff.
Minst 1634 mennesker ble henrettet i 2015. Det er over 50 prosent flere enn året før.